Aiemmin yksi opiskelija matkusti apurahan turvin kokeilemaan huumetta Peruun.

Eero-Tapio Vuori sai potkut Teatterikorkeakoulusta. Arkistokuva. JUKKA RITOLA / AL

Taideyliopiston Teatterikorkeakoulun ohjaajantyön lehtori Eero-Tapio Vuori on saanut kesäkuun alussa potkut kerrottuaan opiskelijoille Etelä-Amerikan ayahuasca-rituaalista. Asiasta uutisoi ensin Teatteri & tanssi -lehti.

Teatterikorkeakoulun dekaani Maarit Ruikka sanoo irtisanomiseen johtaneen prosessin käynnistyneen opiskelijan tekemästä ilmoituksesta.

- Prosessi lähti liikkeelle siitä, että opiskelija teki ilmoituksen epäasiallisesta kohtelusta, joka liittyi lehtorin toimintaan. Ilmoitus tuli huhtikuun loppupuolella. Siitä alkoi selvitysprosessi.

Ruikka sanoo, että ei voi kommentoida tapauksen yksityiskohtia tarkemmin.

- Epäasiallisen kohtelun prosessi menee niin, että työnantaja kuulee asianosaisia ja ilmoituksen tekijää ja sitä, johon epäasiallinen kohtelu kohdistuu. Suullisen selvitystyön lisäksi kerätään muu materiaali ja tiedot tapahtuneesta. Velvollisuuteen ja vastuullisuuteen dekaanina liittyy se, että aina pitää puuttua, jos ilmoitus tehdään. Metoo-kampanjan aikaan ja aikaisemminkin tuli esille, että prosessi täytyy olla koko henkilöstöllä tiedossa. Asioihin täytyy puuttua, jos työntekijä toimii Suomen lain vastaisesti.

Ruikka sanoo, että toimenpiteitä, joihin korkeakoulu voi ryhtyä, ovat huomautus, varoitus ja työsuhteen päättäminen. Vuoren työsuhde päätettiin suoraan.

- Kurinpidollinen toimenpide määräytyy tilanteen mukaan. Mitä vakavampi tilanne on, sitä vakavampi seuraamus. Irtisanomisen perusteita en voi kovin tarkasti avata.

Tärkeä osa opetusta

Ruikka kertoo, että ritualistinen teatteri ja esitystaide -kurssi, jota Vuori veti, on tärkeä osa opetusta. Hänen mukaansa kurssin puitteissa on myös mahdollista käsitellä rituaaleihin liittyviä lääkekasveja, vaikka ne ovat Suomessa huumausaineiksi luokiteltuja ja laissa kiellettyjä.

Hänen mukaansa opetuksen, tutkimuksen tai taiteen tekemisen vapautta ei ole päätöksellä rajoitettu. Yliopisto ei hyväksy huumausaineita tai niiden käyttöä, Ruikka sanoo.

- Raja ylittyy semmoisessa, että minun tehtäväni on varmistaa, että oppimisympäristö on turvallinen. Kurssilla on opettajan tehtävä varmistaa, ettei opiskelu vaaranna fyysistä ja henkistä terveyttä.

Vuori kertoo Teatteri & tanssi -lehdessä, että sinä aikana kun hän on Teatterikorkeakoulussa opettanut, hän on konsultoinut kolmea opiskelijaa, jotka ovat omatoimisesti halunneet lähteä maailmalle rituaaleja tutkimaan.

Opiskelija kokeili ainetta

Yksi opiskelijoista sai matkaan apurahan kolme vuotta sitten ja kokeili matkalla Suomessa huumeeksi luokiteltua ayahuascaa.

- Hän teki tutkimusmatkansa ja palattuaan kirjoitti kokemuksestaan. Myöhemmin hän liitti kokemuksensa osaksi kirjallista lopputyötään, jossa toimin ohjaavana opettajana. Lopputyö hyväksyttiin. Kukaan ei tässä vaiheessa ilmaissut, että siinä mitä tutkittiin tai miten tutkittiin, olisi ollut mitään Taideyliopiston päihdepolitiikan vastaista, Vuori sanoo lehdessä.

Ruikka puolestaan vastaa, ettei hän ole apurahaa myöntäessään tiennyt ayahuascan kokeiluaikeista.

- Olen hyväksynyt sen hakemuksen, mutta en ole tätä apurahaa myöntäessäni tiennyt, mistä on kyse ja että kyse on Suomessa laittomaksi huumausaineeksi luokitellun aineen käytöstä. En tiennyt, että se voi aiheuttaa vaarallisia seurauksia. Nyt kun tähän on tutustunut, näinhän ei käy kaikkien kohdalla, mutta riski on olemassa.

Vuori kertoo lehdessä, että Etelä-Amerikan alkuperäiskansojen rituaalisessa praktiikassa lääkekasvit ovat merkittävässä roolissa, ja heimoilla on satojen vuosien kokemus niiden käyttämisestä rituaaleissa.

- He eivät pidä pyhiä kasvejaan huumausaineina, vaan välineinä kommunikaatiossa luonnon, esi-isien tai äitien ja henkimaailman kanssa. Heillä on myös laillinen oikeus käyttää niitä seremonioissaan.

Iltalehti ei tavoittanut Vuorta kommentoimaan asiaa.